દિવાળીના દિવસોમાં એ સરસ રંગોળી કરે, એમાં હું મારા નાના નાના હાથોથી રંગ ભરું અને પાડોશી રંગોળી જોવા આવે ત્યારે અચૂક કહે કે દિનેશ વગર આ રંગોળી ના થઇ શકે ! મારી દરેક મુસીબતો, મુશ્કેલીઓ હું બેબી ને કહી શકું અને તરત તે મને માથા પર હાથ ફેરવીને કહે, “ઈશ્વર સૌ સારાવાના કરશે” – અને મને હિંમત આવી જતી. વાત્સલ્યનો આ હાથ માતા નો હોય, બહેનનો હોય, પત્નીનો હોય કે કોઈક વખત પુત્રીનો પણ હોય. મમતા કે વહાલની વર્ષાને સંબંધોના સરનામાં ની જરૂર નથી હોતી.